'Dié bord sal jou kinders hul groente laat eet' | Netwerk24
'Dié bord sal jou kinders hul groente laat eet'
08 Augustus 2018 05:22
Vergeet van "hier kom die vliegtuigie", of "as jy nie jou ertjies eet kan jy nie poeding kry nie". Om jou kleuter se lus vir groente aan te wakker is 'n spesiale bord die antwoord.
Om die "groenteoorlog" met jou kleuter te wen stel navorsers voor dat jy 'n gekleurde bord met prentjies van verskillende voedselgroepe gebruik. Foto: Argief
As jy groente op 'n gekleurde bord met prentjies van die verskillende voedselgroepe voor jou voorskoolse kind sit, gáán die kind dit waarskynlik eet.
Luidens 'n studie wat Maandag in Jama, die vaktydskrif van die Amerikaanse mediese vereniging, gepubliseer is, help borde wat gesegmenteer is met die kosse wat kinders moet eet dat kinders meer groente eet.
CNN berig dat navorsers sê dit kan 'n manier wees om kinders vroeg in hul lewe aan gesonde gewoontes bloot te stel.
Emily Melnick, 'n doktorale student in gesondheids- en gedragswetenskap aan die Universiteit van Colorado in Denver, sê dit is 'n baie belangrike tydperk in kinders se lewe om vrugte en groente te eet.
Die Amerikaanse departement van landbou het reeds vroeër op sy webwerf choosemyplate.gov voedselgroepe soos vrugte, groente, proteïne, graan en suiwel volgens kleure op 'n bord verdeel om gesonder eetgewoontes onder Amerikaners aan te wakker. Luidens die webwerf is die aanbevole hoeveelheid groente vir kinders tussen vier en agt jaar, een en 'n halwe koppie per dag.